༅༅།།རང་རེ་བོད་སོག་གཉིས།མཉྫུའི་རྒྱལ་ཁབ་ཀྱི་མངའ་འོག་ནས་ཐོན།རྒྱ་ནག་པོ་དང་བྲལ་ཏེ།བོད་སོག་སོ་སོ་རྒྱལ་ཁབ་རང་བཙན་པ་བགྱིས།སྔར་དུས་ནས་ད་བར་བོད་སོག་གཉིས་བསྟན་པ་ལར་རྒྱ་གཅིག་པས་ཉེ་འབྲེལ་ཆེ་སྟབས།ད་དུང་ཤིན་ཏུ་བརྟན་ཐབས་སུ་ཆིང་ཡིག་བཞག་དོན།སོག་པོའི་རྒྱལ་ཁབ་ཀྱི་༸གོང་མ་ཆེན་པོའི་བཀའ་ལུང་གིས་ཆིང་བཞག་དབང་ཆ་སྤྲད་པའི་བློན་ཕྱི་རྒྱའི་ཡ་མོན་ལས་བྱེད་བློན་ཆེན་ཏཱ་བླ་མ་ཉིག་ཐ་སྦི་ལེགས་ཐུ།བློན་ཆེན་གཉིས་པ་ཅང་ཅུན་རྨང་ལས་དཔའ་ཐུར་དཔལ་ལི།བོད་རྒྱལ་ཁབ་ཀྱི་༸གོང་མ་ཆེན་པོ་ཏཱ་ལའི་བླ་མ་རིན་པོ་ཆེའི་བཀའ་ལུང་གིས་ཆིང་བཞག་དབང་ཆ་སྤྲད་པ་སྐུ་བཅར་མཚན་ཞབས་མཁན་ཆེ་བློ་བཟང་ངག་དབང་དང་།རྩེ་མགྲོན་ངག་དབང་ཆོས་འཛིན།ཁུ་རལ་དངུལ་སྐྱེས་དོ་དམ་པ་རྩེ་དྲུང་ཡེ་ཤེས་རྒྱ་མཚོ།ལས་རོག་དྲུང་ཡིག་དགེ་འདུན།སྐལ་བཟང་རྣམས་ཀྱིས་ཆིངས་བཞག་ཏུ།དོན་དང་པོར་སོག་པོ་རྣམས་རྒྱལ་ཁབ་རང་བཙན་བགྱིས་ཏེ་༸ཞ་སེར་བསྟན་པའི་བདག་པོ་༸རྗེ་བཙུན་དམ་པ་ཧུ་ཐོག་ཐུ་རིན་པོ་ཆེ་ལྕགས་ཕག་ཟླ་༡༡ཚེས་༩ཉིན་གོང་མ་བདག་པོ་ཆེན་པོར་བཀུར་བ།བོད་ཀྱི་༸གོང་མ་བདག་པོ་ཆེན་པོ་ཏཱ་ལའི་བླ་མ་རིན་པོ་ཆེ་ནས་གཟེངས་སུ་བསྟོད་དེ་བརྟན་ཅིང་འགྱུར་མེད་མཛད།དོན་གཉིས་པར་བོད་པ་རྣམས་རྒྱལ་ཁབ་རང་བཙན་པ་བགྱིས་ཐོག་༸རྒྱལ་དབང་ཏཱ་ལའི་བླ་མ་རིན་པོ་ཆེ་༸གོང་མ་བདག་པོ་ཆེན་པོར་བཀུར་བ།སོག་པོའི་༸གོང་མ་བདག་པོ་༸རྗེ་བཙུན་དམ་པ་རིན་པོ་ཆེ་ནས་གཟེངས་སུ་བསྟོད་དེ་བརྟན་ཅིང་འགྱུར་མེད་མཛད།དོན་གསུམ་པར་སངས་རྒྱས་ཀྱི་བསྟན་པ་རིན་པོ་ཆེ་མི་ཉམ་དར་བརྒྱས་ཡོངས་ཐབས་སུ་རང་རེ་རྒྱལ་ཁབ་གཉིས་པོ་ནས་བཀའ་མོལ་གོ་བསྡུར་གྱིས་འབད་དགོས།དོན་བཞི་པར་བོད་སོག་གཉིས་པོ་དེང་ནས་བཟུང་རྒྱུན་དུ་ཕྱི་ནང་འཇིགས་པ་ལས་གཅིག་ལ་གཅིག་གིས་སྐྱོབ་རོགས་ཕན་རོག་མཛད་རྒྱུ།དོན་ལྔ་པར་བསྟན་སྲིད་ལས་དོན་དང་བསྟན་སྲིད་སློབ་གཉེར་ལ་ཕན་ཚུན་འགྲུལ་སྐྱོད་རྣམས་རང་རང་ས་གནས་སུ་ཕན་གྲོགས་བགྱིས་རྒྱུ།དོན་དྲུག་པར་བོད་སོག་གཉིས་པོ་རང་རང་ཡུལ་ནས་ཐོན་པའི་ཟོག་དང་།ཕྱུགས་དང་།ལྤགས་རིགས་ལྟ་བུའི་ཚོང་འགྲུལ།དངུལ་འགྲུལ་ཐོག་སྨིན་བྱེད་ལ་སྔར་རྒྱུན་ལྟར་བཀགས་འགེལ་མེད།དོན་བདུན་པར་དེང་ཕྱིན་ཆད་བུན་ལོན་གཏོང་དུས་སྤྲོད་ལེན་སྐབས་ཡ་མོན་ཐམ་ག་ཡོད་པར་ཞུས་ཏེ་ཐམ་འབེབ་ཀྱིས་སོར་གནས་མ་བགྱིས་ཚེ་ཡ་མོན་སར་ཞུ་དོན་མེད།ཆིང་ཡིག་མ་བཞག་གོང་གི་བུན་བདག་ཕན་ཚུན་འདིའི་མཚམས་སུ་ངོ་མི་ཆོད་པའི་ཚེག་བར་གསུམ་བཞི་ཞིག་འདུགའབྲེལ་ཡོད་ཚེ།དེད་ཅིང་བསབ་འཇུག་ཆོགའོན་ཀྱང་རང་ཁུངས་ཤ་སྤི་ཧོ་ཤོག་རྣམས་འཁྲིས་དོན་མེད།དོན་བརྒྱད་པར་ཆིང་འདི་བཞག་པའི་རྗེས་སུ་བསྣོན་དགོས་ཀྱི་དོན་གནད་ཡོད་ཚེ་བོད་སོག་༸རྒྱལ་ཁབ་གཉིས་ནས་དབང་ཆ་སྤྲད་པའི་བློན་པོ་རྣམས་བསྐོ་བཞག་གི་མོལ་བསྡུར་མཉམ་སྦྲེལ་བགྱིད་ཆོག་པ་དང་།དོན་དགུ་པར་ཆིང་ཡིག་འདི་བཞག་སྟེ་ཐམ་འབེབ་བརྟན་ཅིང་འགྱུར་མེད་བྱས་པ་ནས་འདི་དོན་ལྟར་སོར་གནས་བགྱི་རྒྱུ།སོག་པོའི་རྒྱལ་ཁབ་ཀྱི་༸གོང་མ་བདག་པོ་ཆེན་པོའི་ས་ནས་བསྐོས་ཏེ་ཆིངས་ཡིག་བཞག་པའི་དབང་ཆ་སྤྲད་པའི་བློན་ཕྱི་རྒྱའི་ཡ་མོན་ལས་བྱེད་ཏཱ་བླ་མ་ཉིག་ཐ་སྦི་ལེགས་ཐུ།བློན་ཆེན་གཉིས་པ་ཅང་ཅུན་རྨང་ལས་དཔའ་ཐུར་དཔལ་ལི།བོད་རྒྱལ་ཁབ་ཀྱི་༸གོང་མ་བདག་པོ་ཆེན་པོ་༸རྒྱལ་དབང་ཏཱ་ལའི་བླ་མ་རིན་པོ་ཆེ་ནས་བསྐོས་སྟེ་ཆིང་ཡིག་བཞག་པའི་དབང་ཆ་སྤྲད་པའི་བློན་མཚན་ཞབས་མཁན་ཆེ་བློ་བཟང་ངག་དབང་གི་རྟགས།རྩེ་མགྲོན་ངག་དབང་ཆོས་འཛིན་གྱི་རྟགས།ཁུ་རལ་དངུལ་སྐྱེས་དོ་དམ་རྩེ་དྲུང་ཡེ་ཤེས་རྒྱ་མཚོ་དང་ལས་རོག་དྲུང་ཡིག་དགེ་འདུན་སྐལ་བཟང་གཉིས་ནས་རྟགས།སོག་པོའི་མང་བཀུར་རྒྱལ་པོའི་ཁྲི་བཞུགས་གཉིས་པ་ཆུ་བྱི་ཟླ་༡༢ཚེས་༤ཉིན།།།།